Flere end 90.000 danskere er stadig aktive på arbejdsmarkedet på trods af, at de er ældre end 67 år.

Fra 2011 til 2016 gik antallet af danskere over 67 år, der er beskæftigede, fra 67.462 til 93.068. Det viser de seneste tal fra Danmarks Statistik. Det svarer til en stigning på 38 procent.

Det kan godt være, at jeg har to nye knæ – men mentalt er jeg ikke slidt ned. Poul Henning Løwendahl, buschauffør

- Det stiger af flere årsager. En årsag er, at de ældres helbredstilstand bliver bedre og bedre – det vil sige, at de er mere i stand til at blive på arbejdsmarkedet. Deres kvalifikationer bliver også bedre og bedre, og kvalifikationsniveauet er noget af det, der gør, om man bliver lang tid på arbejdsmarkedet, siger Per H. Jensen, der er professor og arbejdsmarkedsforsker på Aalborg Universitet.

Læs også : Folk der jævnligt går til koncerter har et godt helbred

Men den vigtigste forklaring på, hvorfor der kommer flere og flere seniormedarbejdere på de danske arbejdspladser er ifølge professoren, at tilgangen til det at have et arbejde har ændret sig markant.

- Tidligere gik man på arbejde af rent instrumentelle årsager. Man gik på arbejde for at få adgang til penge, og i virkeligheden ønskede man at arbejde så lidt som overhovedet muligt. Men nu er arbejdet i stigende grad et sted, hvor man realiserer sig selv og udlever sig selv, siger Per H. Jensen.

Læs også : Hvad betyder højere pensionsalder for dit helbred? Det skal ny stor undersøgelse svare på